[{"text_idx": "#000001", "text": "CAC hahu\u0301 tau matan ba projetu Konstrusaun Edifisiu Foun RTTL, E\u0420 ne\u02bce relasiona ho keixa pu\u0301bliku mai iha CAC kona\u00ad-ba edifisiu ne\u02bce nia progresu konstrusaun fiziku."}, {"text_idx": "#000002", "text": "Hafoin simu tiha keixa husi pu\u0301bliku, ohin ekipa te\u0301kniku sira hahu\u0301 tun ba fatin konstrusaun hodi hasoru malu ho donu projetu no kompan\u0303a kontrator sira hodi buka hatene loloos progresu konstrusaun fiziku, observa direta konstrusaun projetu ida ne\u02bce, no buka hatene razaun sira ne\u02bcebe kauza projetu ida ne\u02bce nia progresu fiziku."}, {"text_idx": "#000003", "text": "Ekipa te\u0301kniku sira nia prezensa iha terenu ne\u02bce hodi rekolla mos dokumentu prinsipa\u0301l sira hanesan, dezen\u0303u no BoQ konstrusaun edifisiu nian, inklui buka tuir dokumentu kontratu sira hodi halo analiza kona\u00ad-ba risku no indisiu sira krime korrupsaun nian."}, {"text_idx": "#000004", "text": "Maske ekipa ohin hasoru malu ona ho kompan\u0303a kontrator ho nia project manajer, inklui sira nia te\u0301kniku engineiru sira hodi hetan klarifikasaun balun, maibe ekipa tekniku sira sei nafatin fo atensaun sira hodi implementa projetu ho responsavel, garante kualidade projetu estadu nian, liu\u00adliu evita monu ba tentasaun sira krime korrupsaun."}, {"text_idx": "#000005", "text": "Ekipa mos sei kontinua analiza dokumentu sira, karik iha indikasaun balun hamosu krime no halo estadu hetan prezuizu, sei trata tuir lei ne\u02bcebe iha."}, {"text_idx": "#000006", "text": "Tuir observasaun ekipa te\u0301kniku engineiru sira CAC nian, projetu konstrusaun ida ne\u02bce hahu\u0301 kontratu iha loron 29 jun\u0303u 2022 to\u02bco termina kontratu iha loron 29 fulan outubru 2022. Halo ona estensaun kontratu dala ida besik termina fali ona, foin atinje pursentu 50 e tal, no tuir kontratu, orsamentu ba projetu ida ne\u02bce ho montante $1,196,095.54."}, {"text_idx": "#000007", "text": "Alein ne\u02bce, ekipa ohin akonsella mos kompan\u0303a kontrator kona\u00ad-ba estensaun kontratu tenke tetu ho efikaz no efisiente hodi labele gastu tempu estensaun kontratu beibeik no implika servisu estadu nian."}, {"text_idx": "#000008", "text": "Ekipa te\u0301kniku sira CAC nian, dadaun ne\u2019e iha komitmentu forte sei kontrola beibeik no masimu projetu sira ne\u02bcebe estadu halo atu evita hahalok sira krime korrupsaun nian, liu liu evita krime fraude iha konstrusaun."}]